ভারত বিশ্বের বিরল বহুত্ববাদী একটি বিশাল দেশ। এই সমগ্র উপমহাদেশকে এক রবীন্দ্রনাথই ধারণ করেছেন পরম আদরে, পরম যত্নে। ১৯৪১ সালের ৭ আগস্ট রবীন্দ্রনাথ আমাদের পৃথিবী ছেড়ে চলে যান কিন্তু আমরা যখনই বিপদে পড়েছি, পথ খুঁজেছি, তখন রবীন্দ্রনাথ আমাদের সামনে এসেছেন আমাদের দিশা দিতে। আমরা কিছুটা তাঁকে বুঝতে পেরেছি, কিছুটা পারিনি, কিছুটা বুঝেও মানিনি কিংবা মানতে পারিনি। যদি মানতে পারতাম তবে বিশ্বকে আমরাই নেতৃত্ব দিতে পারতাম ধনে মানে জ্ঞানে বিজ্ঞানে দর্শনে। ১৯৪৭ সালে আমরা যখন ভাগ হচ্ছি তখনো রবীন্দ্রনাথ আমাদের সামনে এসেছিলেন তাঁর ১৯১১ সালের বলে যাওয়া সেই স্তোত্রগুলো নিয়ে, ‘পঞ্জাব সিন্ধু গুজরাট মরাঠা দ্রাবিড় উৎকল বঙ্গ/ বিন্ধ্য হিমাচল যমুনা গঙ্গা উচ্ছলজলধিতরঙ্গ। অহরহ তব আহ্বান প্রচারিত, শুনি তব উদার বাণী/ হিন্দু বৌদ্ধ শিখ জৈন পারসিক মুসলমান খৃস্টানী। পূর্ব পশ্চিম আসে তব সিংহাসন-পাশে, প্রেমহার হয় গাঁথা/ জনগণ-ঐক্য-বিধায়ক জয় হে ভারতভাগ্যবিধাতা!’-এই মন্ত্র আমাদের সামনেই ছিলো। আমরা পড়েছি, তবে মানিনি। আমরা তখন বড়ু চণ্ডীদাসের মানুষ না হয়ে, হয়ে যাচ্ছিলাম ধর্মী আর রবীন্দ্রনাথের ভারতীয় না হয়ে হয়ে যাচ্ছিলাম অচেনা অজানা জাতির কৃতদাস। সেই অপরাধে গত সাতদশক ধরে আমরা দিকভ্রান্ত আর ভ্রাতৃঘাতী উৎভ্রান্ত।